FORELØBIGT FORSLAG TIL ÆNDRINGSBUDGET NR 5 TIL BUDGETTET FOR 2004 - ALMINDELIG OVERSIGT OVER INDTÆGTER - OVERSIGT OVER INDTÆGTER OG UDGIFTER EFTER SEKTION - Sektion III - Kommissionen

(forelagt af Kommissionen)

Under henvisning til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1], særlig artikel 37

[1] EFT L 248 af 16.9.2002, s. 1.

forelægger Europa-Kommissionen hermed budgetmyndigheden et foreløbigt forslag til ændringsbudget nr. 5 til budgettet for 2004 på baggrund af nedenstående begrundelse.

BEGRUNDELSE

Den 1. oktober 2003, den 10. november 2003 og den 26. januar 2004 modtog Kommissionen ansøgninger fra Spanien, Malta og Frankrig med henblik på udnyttelse af EU's Solidaritetsfond. Kommissionens tjenestegrene har foretaget en grundig undersøgelse af ansøgningerne i overensstemmelse med forordning (EF) nr. 2012/2002 [2], særlig artikel 2, 3 og 4.

[2] Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EFT L 311 af 14.11.2002, s. 3).

Den franske og den spanske ansøgning kan ikke siges at vedrøre en "større katastrofe", da de anslåede skader ligger under den tærskel på 3 mia. EUR i 2002-priser, der gælder for disse to lande (for begge landes vedkommende er 0,6 % af BNI over 3 mia. EUR, hvorfor det laveste beløb gælder som tærskel). Den franske ansøgning er derfor blevet undersøgt i henhold til artikel 2, stk. 2, sidste afsnit, i forordningen om Solidaritetsfonden, der indeholder betingelserne for, at Solidaritetsfonden undtagelsesvis kan bringes i anvendelse, når visse kriterier er opfyldt ("usædvanlig regional katastrofe"). Den spanske ansøgning i den reviderede udgave, modtaget den 14. november, blev undersøgt på grundlag af "nabolands"-kriteriet som omhandlet i artikel 2, stk. 2, andet afsnit.

Til gengæld må Maltas ansøgning siges at vedrøre en større katastrofe og falder dermed ind under hovedformålet for Solidaritetsfonden.

Vurderingerne kan sammenfattes således:

Spanien - Skovbrande

De spanske myndigheder forelagde den 1. oktober 2003 Kommissionen en række basale oplysninger om de skovbrande, der hærgede i Spanien hen over sommeren, som supplement til et tidligere brev modtaget den 22. september. Disse oplysninger blev anset for nødvendige for, at ansøgningen kunne siges at være gyldig.

Efter at Kommissionen pr. brev havde oplyst de spanske myndigheder om, at den - på grund af brandenes spredte beliggenhed ifølge den først modtagne ansøgning - ikke kunne anvende kriteriet for "regional katastrofe", blev der den 14. november forelagt en revideret ansøgning, der begrænsede anvendelsen til brandene i provinser, der grænser op til Portugal (for det meste beliggende i Extremadura), foruden én brand i Andalucía og én i Castilla y Leon. Den 29. januar 2004 blev der modtaget yderligere oplysninger. Kommissionen har undersøgt ansøgningen i lyset af "naboland"-kriteriet i artikel 2, stk. 2, i forordning 2012/2002. Følgende punkter er relevante:

1. Katastrofen startede den 1. august 2003. Ansøgningen blev indgivet inden for fristen på ti uger. Katastrofen er en naturkatastrofe og falder derfor ind under hovedanvendelsesområdet for Solidaritetsfonden.

2. De spanske regioner, der grænser op til Portugal, blev ramt af lignende meteorologiske forhold, som førte til den større katastrofe i Portugal, nemlig meget høje temperaturer og lav luftfugtighed. Disse betingelser resulterede i en række skovbrande i disse regioner. Betingelsen for undtagelsesvis at kunne modtage penge fra fonden som omhandlet i artikel 2, stk. 2, andet afsnit, i forordning 2012/2002, hvor et naboland skal være påvirket af "samme katastrofe", kunne kun anses for at være opfyldt for én af disse brande, nemlig den såkaldte "foco de Valencia de Alcántara". Denne brand påvirkede 19 289 ha skovområde, hvor den ødelagde værdifulde træer og en økologisk meget følsom flora og fauna.

3. De samlede direkte skader anslås til 51,042 mio. EUR. Dette tal omfatter dog et beløb på 3,553 mio. EUR for indkomsttab, der muligvis ikke vil blive taget i betragtning. På den anden side vil omkostningerne ved nødhjælpsindsatsen på 5,742 mio. EUR skulle lægges til. De samlede direkte skader bør derfor anslås til 53,231 mio. EUR.

4. De omkostninger til nødhjælpstiltag, der er støtteberettigede i henhold til artikel 3, stk. 2, i forordning 2012/2002, anslås til 29,206 mio. EUR, fordelt på forskellige typer af aktioner.

5. Finansiering fra strukturfondsprogrammerne for Spanien er generelt til disposition. Spanien agter at tildele 716 700 EUR fra strukturfondene (EUGFL og ESF) til brandrelaterede foranstaltninger.

6. Ifølge de spanske myndigheder kunne de skader på 0,902 mio. EUR, der er opstået for private virksomheder, have været forsikrede. Der er imidlertid ingen forsikringsdækning for de støtteberettigede transaktioner, der henvises til under punkt 4.

Af ovenstående grunde foreslås det delvis at acceptere ansøgningen fra Spanien i henhold til "naboland"-kriteriet og at mobilisere Solidaritetsfonden.

Malta - Storm og oversvømmelse

Den 10. november 2003 forelagde de maltesiske myndigheder Kommissionen en ansøgning om at mobilisere Solidaritetsfonden for at medvirke til at finansiere nødhjælpstiltag som følge af den katastrofe, der blev forårsaget af kraftig storm og oversvømmelse på Malta den 15. september 2003. Følgende punkter er relevante:

1. Ifølge artikel 2, stk. 1, i forordning 2012/2002 er Malta i kraft af, at landet deltager i tiltrædelsesforhandlinger, berettiget til at ansøge om støtte fra Solidaritetsfonden.

2. Ansøgningen blev forelagt inden for fristen på 10 uger efter registreringen af den første skade den 15. september 2003.

3. Der er tale om en naturkatastrofe, og de samlede direkte omkostninger, der anslås til 30,172 mio. EUR, overstiger tærsklen på 0,6 % af Maltas BNI (24,26 mio. EUR). Katastrofen må derfor betragtes som en større naturkatastrofe og falder derfor ind under hovedanvendelsesområdet for solidaritetsfondsforordningen.

4. Stormen og oversvømmelserne har forårsaget alvorlig forstyrrelse af den økonomiske aktivitet, herunder af akvakulturanlæg til havs, og af infrastruktur og miljø på øerne Malta og Gozo.

5. De omkostninger til nødhjælpstiltag, der er støtteberettigede i henhold til artikel 3, stk. 2, i forordning 2012/2002, anslås til 11,270 mio. EUR, fordelt på forskellige typer af aktioner. De maltesiske myndigheder har bekræftet, at disse omkostninger vedrører foranstaltninger på Malta.

6. Når ratifikationsproceduren vedrørende tiltrædelsen er afsluttet, vil finansiering over strukturfondsprogrammerne og Solidaritetsfonden generelt kunne stå til rådighed fra den 1. januar 2004 for katastroferelaterede foranstaltninger. Der er imidlertid endnu ikke identificeret bestemte beløb.

7. Ifølge de maltesiske myndigheder er der ingen forsikringsdækning for de støtteberettigede foranstaltninger, der er omhandlet under punkt 4 ovenfor. Der vil være en begrænset forsikringsdækning for skader, som private er blevet påført (der er ikke på nuværende tidspunkt sat tal på).

Af ovenstående grunde foreslås det delvis at acceptere ansøgningen fra Malta som vedrørende en "større katastrofe" og at mobilisere Solidaritetsfonden.

Oversvømmelser i Sydfrankrig

Den 26. januar 2004 forelagde de franske myndigheder Kommissionen en ansøgning om at mobilisere Solidaritetsfonden for at medvirke til at finansiere nødhjælpstiltag som følge af den katastrofe, der blev forårsaget af kraftige oversvømmelser i den sydlige Rhône-dal. Følgende punkter er relevante:

1. Ansøgningen blev forelagt inden for fristen på 10 uger efter registreringen af den første skade den 1. december 2003.

2. Katastrofen er en naturkatastrofe og falder derfor ind under hovedanvendelsesområdet for Solidaritetsfonden.

3. De direkte skader anslås til 785 mio. EUR, hvoraf 21 % (162 mio. EUR) anslås at vedrøre det offentlige.

4. Oversvømmelserne har forårsaget alvorlig skade på privat ejendom, herunder skade på ca. 8 400 huse og lejligheder. En række private virksomheder blev særlig hårdt ramt (herunder oversvømmelse af hele industriområdet ved Arles). Alene i Arles har ca. 700 virksomheder lidt skade, så ca. 2 500 arbejdstagere stadig var teknisk arbejdsløse omkring midten af januar. Der er opstået alvorlige skader på den offentlige infrastruktur inden for transportsektoren (næsten 200 veje afbrudt, herunder motorveje og hovedveje), elforsyning og drikkevand, telefonnet og skoler.

5. Den region, der er påvirket af katastrofen, kan defineres som et sammenhængende område bestående af 53 kommuner (identificeret individuelt) langs Rhône-floden i de tre departementer Le Gard, Vaucluse og Bouches du Rhône. De 53 kommuner, som ansøgningen vedrører, har en samlet fastboende befolkning på 295 000 indbyggere. Det er dem, der er hårdest ramt af oversvømmelserne, der berørte i alt 24 franske departementer. De franske myndigheder erklærer, at 66 % af denne befolkning direkte berøres på forskellige, ofte overlappende måder (35 000 personer evakueret, 150 000 personer uden drikkevand, 30 000 uden el, 45 000 tilfælde af skade på privat ejendom, foreløbig indkvartering af 716 familier (ca. 2 500 personer) i offentlig midlertidig indkvartering osv.).

6. Større skader på erhvervsvirksomheder, bl.a. den næsten fuldstændige ødelæggelse af de to vigtigste industriområder i regionen (Arles og Gard Rhôdanien) forventes at medføre, at virkningerne af katastrofen vil vare længst på det økonomiske område. En af de sandsynlige konsekvenser bliver (muligvis), at ca. 4 000 arbejdspladser går definitivt tabt. Det forventes også, at en række virksomheder vil flytte til et andet område. Specielt i Camargue-området vil skaderne på hoteller, ferieområder m.m. få negative konsekvenser for turismen. Skaderne inden for landbrugssektoren skyldes ikke blot tab af jord og høstudbytte (i 2003 og 2004), men også arbejde med at reparere kunstvandingssystemet, der forventes at vare op til 5 år. Eftersom den ramte region allerede inden oversvømmelserne var økonomisk sårbar - med en arbejdsløshed, der lå tre point over landsgennemsnittet - vil katastrofen få yderligere negative konsekvenser for regionens sociale og økonomiske stabilitet.

7. Kommissionen konkluderer på grundlag af den forelagte dokumentation, at den berørte befolkning i endnu nogen tid fremover vil være negativt påvirket af bl.a. teknisk arbejdsløshed, foreløbig indkvartering og reduceret indkomst (især inden for landbrug og turisme).

Det bør også tages i betragtning, at dele af samme region i forvejen blev berørt af oversvømmelsen i 2002 og af skovbrandene i 2003, hvis virkninger stadig gør sig gældende og forværrer den vanskelige situation i regionen.

8. Den berørte region kan ikke betragtes som "afsides beliggende eller isoleret". De franske myndigheder har imidlertid fremlagt overbevisende dokumentation for skadernes særlig alvorlige karakter og for deres sociale og økonomiske virkninger, så støtte fra Solidaritetsfonden forekommer berettiget.

9. De omkostninger til nødhjælpstiltag, der er støtteberettigede i henhold til artikel 3, stk. 2, i forordning 2012/2002, anslås til 131,6 mio. EUR, fordelt på forskellige typer af aktioner. Disse tiltag vedrører hovedsagelig nødforanstaltninger med henblik på at bringe basale infrastrukturer og anlæg i funktionsdygtig stand og umiddelbare foranstaltninger for at hindre en gentagelse af katastrofen.

10. Den berørte region er delvis støtteberettiget under mål 2. Allerede de eksisterende programmer giver mulighed for at yde støtte til katastroferelaterede aktioner og vil nu blive anvendt til at udbedre skaderne efter oversvømmelserne og forebygge fremtidige oversvømmelser. I programmet for Alpes-Côte d'Azur-provinsen vil ca. 8,6 mio. EUR kunne mobiliseres til dette formål, og i Languedoc-Roussillon-regionen vil ca. 5 mio. EUR kunne stilles til rådighed fra EFRU- og EUGFL-fondene. Der er endnu ikke truffet konkrete beslutninger i de relevante programudvalg.

11. Der er ingen forsikringsdækning for de støtteberettigede skader, der er omhandlet under punkt 9 ovenfor.

Af ovenstående grunde foreslås det delvis at acceptere ansøgningen fra Frankrig som vedrørende en "usædvanlig regional katastrofe" og at mobilisere Solidaritetsfonden.

Finansiering

Det samlede årlige budget for Solidaritetsfonden er på 1 000 mio. EUR (jf. artikel 4, stk. 2, i forordning (EF) nr. 2012/2002). I 2003 har budgetmyndigheden stillet et samlet beløb på 104,789 mio. EUR til rådighed. For 2004 står det fulde budgetbeløb stadig til rådighed. Kommissionen finder, at støtte ydet efter "nabolands"-kriteriet bør afskrives på den samlede årlige tildeling til fonden, og ikke på de 7,5 %, der er øremærket til "usædvanlige regionale katastrofer".

Eftersom solidaritet var den helt afgørende grund til at oprette fonden, mener Kommissionen, at støtten fra fonden bør være progressiv. Det betyder, at den del af skaderne, der ligger over tærskelværdien (0,6 % af BNI eller 3 mia. EUR, idet det laveste af beløbene anvendes), bør støttes med en højere sats end skade op til tærskelværdien. De satser, der hidtil er blevet anvendt til beregning af tildelingerne til større katastrofer, er 2,5 % af den samlede direkte skade under tærskelværdien, og 6 % for skade over denne værdi. Kommissionen foreslår at anvende samme procentsatser i dette tilfælde.

Kommissionens foreslåede tildelinger fra fonden er baseret på oplysninger forelagt af ansøgerne.

Kommissionen foreslår på den baggrund at tildele følgende beløb:

(mio. EUR)

>TABELPOSITION>

Disse kompensationsbeløb medfører, at EU's Solidaritetsfond stadig råder over 25 % af sine midler med henblik på tildelinger i årets sidste kvartal.

De nødvendige betalingsbevillinger vil blive stillet til rådighed gennem overførsel af bevillinger fra andre budgetposter. Kommissionen vil til sin tid forelægge budgetmyndigheden forslag herom.

SAMMENFATTENDE OVERSIGT EFTER UDGIFTSOMRÅDER I DE FINANSIELLE OVERSLAG

>TABELPOSITION>

* ÆB 4/2004 har ingen budgetmæssige virkninger.

OVERSIGT OVER INDTÆGTER OG UDGIFTER EFTER SEKTION

Sektion III - Kommissionen

>TABELPOSITION>

KAPITEL 13 06 -- Den Europæiske Unions Solidaritetsfond

Artikel 13 06 01 -- Den Europæiske Unions Solidaritetsfond - medlemsstater

>TABELPOSITION>

Under denne artikel opføres bevillinger, der skyldes mobilisering af EU's Solidaritetsfond i EU-medlemsstater.

Artikel 13 06 02 -- Den Europæiske Unions Solidaritetsfond - lande i tiltrædelsesforhandlinger

>TABELPOSITION>

Under denne artikel opføres bevillinger, der skyldes mobilisering af EU's Solidaritetsfond i lande, som er berettigede til støtte fra fonden, fordi de har status af tiltrædelseslande.